9. การควบคุมภายใน

คณะกรรมการบริษัทและบริษัทย่อยได้ให้ความสำคัญในเรื่องระบบการควบคุมภายใน
และติดตามดูแลการดำเนินงานของบริษัทอย่างต่อเนื่อง
คณะกรรมการบริษัทได้มอบหมายให้คณะกรรมการตรวจสอบซึ่งประกอบไปด้วยกรรมการอิสระเป็นผู้สอบทานการประเมินระบบการควบคุมภายใน
โดยมีฝ่ายตรวจสอบภายในที่มีความเป็นอิสระจากฝ่ายบริหารรายงานตรงต่อคณะกรรมการตรวจสอบ
ทำหน้าที่สอบทานการปฏิบัติงานในฝ่ายต่างๆ
ของบริษัทตามแผนงานตรวจสอบประจำปีที่ได้รับอนุมัติจากคณะกรรมการตรวจสอบโดยมีวัตถุประสงค์เพื่อให้เกิดความมั่นใจว่า
การดำเนินงานมีประสิทธิภาพและประสิทธิผล
มีการใช้ทรัพยากรอย่างคุ้มค่าสมประโยชน์และการดูแลรักษาทรัพย์สิน
รายงานข้อมูลที่มีสาระสำคัญทั้งด้านการเงิน การบริหาร และการดำเนินงานมีความถูกต้อง เชื่อได้
และทันเวลา รวมทั้งมีการปฏิบัติตามกฎหมาย ระเบียบ ข้อบังคับ
รวมถึงข้อกำหนดว่าด้วยหลักทรัพย์และตลาดหลักทรัพย์ ที่เกี่ยวข้องกับการดำเนินธุรกิจของบริษัท

บริษัทประเมินระบบการควบคุมภายในตามกรอบโครงสร้างการควบคุมภายใน
ซึ่งอ้างอิงตามมาตรฐานสากลของ COSO (The Committee of Sponsoring Organizations
of the Treadway Commission) สรุปสาระสำคัญ ดังนี้

1. องค์กรและสภาพแวดล้อม

บริษัทมีการกำหนดเป้าหมายการดำเนินธุรกิจและการปฏิบัติงานที่ชัดเจนตามประเภทของผลิตภัณฑ์และการให้บริการ
สามารถวัดผลได้ และเปรียบเทียบผลการดำเนินงานจริงกับเป้าหมายที่กำหนดเป็นระยะๆ
บริษัทจัดผังองค์กรโดยให้มีการแบ่งแยกหน้าที่และสายงานบังคับบัญชาที่ชัดเจนและเหมาะสม
กำหนดเกี่ยวกับเรื่องจรรยาบรรณ นโยบายในเรื่องการกำกับดูแลกิจการ
การขัดแย้งเกี่ยวกับผลประโยชน์ รวมทั้งจัดทำอำนาจดำเนินการเป็นลายลักษณ์อักษร
คู่มือการปฏิบัติงานหลักที่สำคัญมีการทบทวนเพิ่มเติมให้สอดคล้องกับมาตรฐานใหม่
และปรับปรุงให้เหมาะสม

2. การบริหารความเสี่ยง

บริษัทได้กำหนดนโยบายและกลยุทธ์สำคัญในการบริหารความเสี่ยงโดยการเชื่อมโยงการบริหารความเสี่ยงเข้ากับแผนธุรกิจของบริษัทฯ
มีการประเมินปัจจัยความเสี่ยงทั้งจากภายในและภายนอกองค์กรที่จะมีผลกระทบต่อการดำเนินธุรกิจของบริษัท
เพื่อวิเคราะห์และจัดระดับความเสี่ยงที่สำคัญตามผลกระทบและโอกาสที่จะเกิดขึ้นในแต่ละกระบวนการทางธุรกิจ
พร้อมทั้งกำหนดแผนงานการบริหารความเสี่ยง
นอกจากนี้บริษัทยังมีการติดตามเหตุการณ์หรือปัจจัยความเสี่ยงจากการประเมินการควบคุมด้วยตนเอง
(Control Self Assessment: CSA) อย่างสม่ำเสมอเป็นประจำทุกปี

3. การควบคุมการปฏิบัติงานของฝ่ายบริหาร

บริษัทได้กำหนดนโยบายที่สำคัญในการดำเนินธุรกิจ
เพื่อใช้เป็นแนวทางในการดำเนินงานของบริษัทให้เป็นไปอย่างมีระบบและมีประสิทธิภาพสามารถบรรลุวัตถุประสงค์และเป้าหมายที่ตั้งไว้
บริษัทมีการจัดทำคู่มืออำนาจดำเนินการ
เพื่อกำหนดขอบเขตอำนาจหน้าที่และวงเงินอำนาจอนุมัติของฝ่ายบริหารในแต่ละระดับอย่างชัดเจนและเป็นลายลักษณ์อักษร
และจัดโครงสร้างการทำงานโดยให้มีการแบ่งแยกหน้าที่การอนุมัติรายการ การบันทึกรายการบัญชี
และการดูแลจัดเก็บทรัพย์สินออกจากกัน
รวมทั้งติดตามผลการดำเนินงานของบริษัทและการปฏิบัติให้เป็นไปตามกฎหมายและกฎระเบียบที่มีผลบังคับใช้อย่างเคร่งครัด

4. ระบบสารสนเทศและการสื่อสารข้อมูล

บริษัทจัดให้มีระบบข้อมูลสารสนเทศที่สำคัญ และช่องทางการสื่อสารได้แก่
การจัดหาข้อมูลทั้งจากภายในและภายนอกที่มีความเหมาะสม
เพื่อให้ทุกฝ่ายที่เกี่ยวข้องได้รับข้อมูลที่ถูกต้อง ครบถ้วน ทันเวลา
ทั้งนี้เพื่อสนับสนุนการปฏิบัติงานให้บรรลุวัตถุประสงค์
และมีการจัดทำรายงานข้อมูลของหน่วยงานต่างๆ เสนอผู้บริหารเพื่อใช้ประกอบการตัดสินใจ
รวมทั้งรายงานทางบัญชีและการเงิน สำหรับนโยบายทางบัญชี
บริษัทใช้แนวทางตามหลักการบัญชีที่รับรองโดยทั่วไป บริษัท
จัดเก็บเอกสารทางบัญชีเป็นไปตามหลักกฎหมายและกฎระเบียบของกรมสรรพากร

บริษัทจัดให้มีระบบการสื่อสารในเรื่องต่างๆ ได้แก่
การสื่อสารหน้าที่และความรับผิดชอบให้พนักงานรับทราบตั้งแต่เริ่มเข้ามาปฏิบัติงาน มีการปฐมนิเทศ
ฝึกอบรม และการทดลองงาน จัดให้มีช่องทางให้พนักงานได้แสดงข้อคิดเห็น
มีการสื่อสารระหว่างหน่วยงานภายในบริษัทและกับบุคคลภายนอก
ได้ติดตามหาสาเหตุและแก้ไขทันทีเมื่อได้รับรายงานหรือข้อร้องเรียนเกี่ยวกับปัญหาผลิตภัณฑ์ บริการ
หรือเรื่องอื่นๆ

5. ระบบการติดตามและประเมินผล

บริษัทมีการติดตามผลการดำเนินงานให้เป็นไปตามเป้าหมายที่กำหนดไว้
โดยเปรียบเทียบผลงานจริงกับประมาณการและจัดทำ Rolling Plan ทุกไตรมาส
รวมทั้งให้แต่ละหน่วยงานวิเคราะห์หาสาเหตุที่ทำให้เกิดผลแตกต่างและกำหนดแนวทางปรับปรุงการดำเนินงานให้มีประสิทธิภาพยิ่งขึ้น
เพื่อให้บรรลุเป้าหมายของบริษัทมีการเปิดเผยข้อมูลอย่างเพียงพอ ครบถ้วน ถูกต้อง
มีการเปิดเผยรายการที่เกี่ยวโยงหรือรายการที่มีความขัดแย้งทางผลประโยชน์อย่างโปร่งใสและสามารถตรวจสอบได้

คณะกรรมการตรวจสอบได้สอบทานการประเมินระบบการควบคุมภายในประจำปี 2555
ซึ่งประเมินโดยผู้ตรวจสอบภายใน ไม่พบประเด็นปัญหาหรือข้อบกพร่องที่เป็นสาระสำคัญ
ซึ่งสอดคล้องกับความเห็นของผู้สอบบัญชีของบริษัท
และมีความเห็นว่าระบบการควบคุมภายในของบริษัทความเพียงพอและมีประสิทธิผล